Amerika Pōłnocno – kōntynynt, kery leży na pōłkuli zachodnij, na pōłnoc ôd rōwnika. Ôd wschodu graniczy s Ôceanym Atlantyckym, ôd zachodu s Ôceanym Spokojnym, a ôd pōłnocy s Ôceanym Arktycznym. Powiyrzchnio Ameriki Pōłnocnyj wynosi 24,242 mln km2. Bez Ojropejczykōw, ôbie Ameriki sōm tyż nazywane Nowym Światym. Nojwiynksze pod wzglyndym placu państwa Ameriki Pōłnocnyj to Kanada, Stany Zjydnoczōne, Meksyk a tyż autōnōmiczno tajla Danije - Grynlandyjo. Pozostoło tajla zajmujōm państwa Ameriki Strzodkowyj a leżōnce na wyspach Morza Karaibskigo.